section_heading: Privatan život
paragraph_text: Otac Vladimira Vernadskog potječe iz ugledne ukrajinske kozačke obitelji koja svoje korijene vuče iz vremena uspostavljanja neovisne Zaporoške Republike sredinom 17. stoljeća. Otac je bio vrlo obrazovana osoba politički neutralizirane proukrajinske struje u Ruskom carstvu te je predavao političku ekonomiju u Kijevu prije nego što je iz praktičnih razloga preselio u Sankt Peterburg. U isto vrijeme mladi Vladimir je odgojen s iznimnim poštovanjem prema ukrajinskoj znanosti, filozofiji i kulturi, a svoje djetinjstvo između 1868. i 1875. je proveo u ukrajinskim gradovima Poltavi i Harkivu. S druge strane, Vladimirova majka je pripadala ruskoj plemićkoj obitelji te mu je na taj način u samom početku otvorila vrata u ruskim obrazovnim krugovima Sankt Peterburga. Vladimir je svoje školovanje završio na Sveučilištu Sankt Peterburg 1885. godine i od tada je podjednako bio vezan za ruske i ukrajinske znanstvene krugove. Bio je neprekidno vezan za neovisan razvoj ukrajinske znanosti i stručno je pomogao mnogo drugih ukrajinskih znanstvenika kako u Ukrajini, tako i u carskoj Rusiji.